
Klausimas:
Pasiūlymų vertinimo lentelėje įvardinote, kad 1 balas skiriamas specialistui už pelnytus apdovanojimus. Kokia informacija turėtų būti pateikta? Kadangi apdovanojimai būna skiriami agentūroms ir ne visada įvardijama visa kūrybinė komanda. Nėra dalinami diplomai kiekvienam specialistui, o skiriama tik agentūrai. Ar deklaratyvaus pobūdžio dokumentas bus tinkamas įrodymas? Taip pat, gal galite įvardinti kokio apdovanojimai yra tinkami, kadangi festivalių yra labai skirtingos apimties ir reikšmės, todėl keista būtų vertinti ADC LT (didžiausias reklamų festivalis Lietuvoje) apdovanojimą gavusį specialistą lygiavertiškai su kokiu nors Marijampolės reklamų konkursu.

Atsakymas:
Atsižvelgiant į reklamos industrijos praktiką, kai apdovanojimai dažnai skiriami juridiniams asmenims (agentūroms), o ne pavieniams kūrybinės komandos nariams, perkančioji organizacija laikys tinkamu patirtį pagrindžiančiu dokumentu laisvos formos deklaraciją ar kitą dokumentą, jeigu jame:
· aiškiai įvardytas pasiūlyme nurodytas kūrybinės komandos narys, dėl kurio vertinamas kriterijus;
· nurodytas jo dalyvavimas apdovanotame projekte (įrašant projekto pavadinimą, gautą apdovanojimą, festivalio pavadinimą, metus ir specialisto vaidmenį kūrybinėje komandoje);
· pateikiamas kontaktinis asmuo (vardas, pareigos, el. pašto adresas ir (ar) telefono numeris), į kurį perkančioji organizacija galėtų kreiptis papildomos informacijos patikrinimui, jei tai taptų būtina;
· jeigu įmanoma, pridėtos nuorodos į oficialius informacijos šaltinius (pvz., festivalio svetainę, viešai skelbtus laureatų sąrašus) arba kiti papildomi įrodymai (pvz., diplomų ar publikacijų kopijos).
Dėl apdovanojimų tinkamumo:
Tinkamais laikomi tokie apdovanojimai, kurie yra plačiai pripažinti reklamos, kūrybos ar rinkodaros srityje ir kuriems būdingi šie požymiai:
· turi aiškiai apibrėžtą vertinimo procedūrą (pvz., vertinimo kriterijai, žiuri sudėtis, vertinimo etapai ir pan.),
· viešai skelbiami apdovanojimų rezultatai (pvz., oficialiose festivalio ar konkurso svetainėse, žiniasklaidoje ar kituose šaltiniuose).

Pasiūlymų pateikimo terminas pratęsiamas iki 2025 m. gegužės 23 d. 9:00 val.



